Document ID: 32012R0508

KOMMISSIONENS GENNEMFØRELSESFORORDNING (EU) Nr. 508/2012
af 20. juni 2012
om ændring af forordning (EF) nr. 1235/2008 om gennemførelsesbestemmelser til Rådets forordning (EF) nr. 834/2007 for så vidt angår ordninger for import af økologiske produkter fra tredjelande
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 834/2007 af 28. juni 2007 om økologisk produktion og mærkning af økologiske produkter og om ophævelse af forordning (EØF) nr. 2092/91 (1), særlig artikel 33, stk. 2, artikel 33, stk. 3, artikel 38, litra d), og artikel 40, og
ud fra følgende betragtninger:
(1)
På baggrund af erfaringerne med anvendelsen af Kommissionens forordning (EF) nr. 1235/2008 (2) er offentliggørelsen af navne og internetadresser på kontrolmyndigheden eller -myndighederne eller det kontrolorgan eller -organer, der er godkendt af den nævnte kompetente kontrolmyndighed til at foretage kontrol i tredjelandet, med henblik på anvendelsen af nævnte forordning tilstrækkelig. Kravet om offentliggørelse af kodenummer på myndigheden eller myndighederne eller kontrolorganet eller -organerne, der i tredjelandet har ansvar for at udstede attester med henblik på import til EU, bør dog fastholdes.
(2)
På baggrund af de erfaringer, der er gjort med gennemførelsen af ækvivalensordningen, bør et tredjeland, som er godkendt til at føre ækvivalenskontrol, i første omgang opføres på den liste, der er omhandlet i artikel 7 i forordning (EF) nr. 1235/2008, i en prøveperiode på tre år. Hvis det pågældende land herefter fortsat opfylder kravene i forordning (EF) nr. 834/2007 og forordning (EF) nr. 1235/2008 og giver Kommissionen de fornødne garantier, bør optagelsen på listen forlænges.
(3)
For at undgå forstyrrelser af den internationale samhandel og for at lette overgangen fra reglerne i Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler (3) til reglerne i forordning (EF) nr. 834/2007, får medlemsstaterne ved artikel 19 i forordning (EF) nr. 1235/2008 fortsat mulighed for at give importører tilladelse til at bringe produkter i omsætning på Unionens marked, indtil de foranstaltninger, der er nødvendige for, at de nye importregler kan fungere, er indført. Denne mulighed vil gradvis blive udfaset, efterhånden som listen over lande i bilag III til forordning (EF) nr. 1235/2008 fastlægges.
(4)
Når et tredjeland er anerkendt som ækvivalent i Unionen, vil det ikke længere være nødvendigt for medlemsstaterne at udfærdige sådanne tilladelser.
(5)
Erfaringerne med ækvivalensordningen har dog vist, at det af tekniske grunde i visse tilfælde er hensigtsmæssigt at begrænse et tredjelands anerkendelse til at omfatte bestemte produktkategorier eller produkter med oprindelse i dette tredjeland.
(6)
Det bør derfor præciseres, at medlemsstaterne har mulighed for at give sådanne tilladelser til den 30. juni 2014 for produkter importeret fra et tredjeland, der er opført listen i bilag III til forordning (EF) nr. 1235/2008, hvis de pågældende importerede produkter er varer, der ikke hører ind under de kategorier og/eller oprindelse, der er anført for det pågældende land.
(7)
Visse medlemsstater kan have givet de tilladelser, der er nævnt i artikel 19, stk. 1, første afsnit, i forordning (EF) nr. 1235/2008, for en tidsubegrænset periode før den 1. juli 2012. Sådanne importtilladelser bør udløbe senest den 1. juli 2014.
(8)
Erfaringen har vist, at det kan være vanskeligt at identificere de produkter, der er omfattet af produktkategorierne i bilag III til forordning (EF) nr. 1235/2008. På baggrund af erfaringen og de forelagte oplysninger er det nødvendigt at præcisere, at visse produkter ikke indgår i disse produktkategorier.
(9)
Hvad angår økologisk vin, som eksporteres fra De Forenede Stater til Unionen, er myndighederne i De Forenede Stater gået med til, fra den 1. august 2012 og til en fælles arbejdsgruppe har afsluttet sin vurdering med hensyn til ækvivalens vedrørende reglerne for økologisk vinfremstilling, at anvende og attestere overholdelse af reglerne for økologisk vin, som er fastlagt i henhold til Kommissionens forordning (EF) nr. 889/2008 af 5. september 2008 om gennemførelsesbestemmelser til Rådets forordning (EF) nr. 834/2007 om økologisk produktion og mærkning af økologiske produkter, for så vidt angår økologisk produktion, mærkning og kontrol (4) ændret ved gennemførelsesforordning (EU) nr. 203/2012 (5). Det skal derfor præciseres, at vin vil blive omfattet fra den 1. august 2012 i de produktkategorier, der vedrører De Forenede Stater, i bilag III til forordning (EF) nr. 1235/2008.
(10)
Angivelsen af produktkategorier for de lande, der er opført i bilag III til forordning (EF) nr. 1235/2008, bør harmoniseres med de kategorier, der er fastlagt i bilag IV.
(11)
Tunesien er optaget på listen i bilag III til forordning (EF) nr. 1235/2008 til den 30. juni 2012. Eftersom Tunesien ikke forelagde tilstrækkelige oplysninger vedrørende sit kontrolsystem efter anmodning fra Kommissionen i henhold til artikel 9, stk. 2, i forordning (EF) nr. 1235/2008, bør optagelsen på listen kun forlænges med et år.
(12)
Myndighederne i Costa-Rica, Indien, Japan og Tunesien har anmodet Kommissionen om at indføje nye kontrol- og attestudstedende organer og har givet Kommissionen de fornødne garantier for, at de opfylder betingelserne i artikel 8, stk. 2, i forordning (EF) nr. 1235/2008. De costaricanske myndigheder har meddelt Kommissionen, at kontrolorganet »Mayacert« ikke længere anerkendes af dem, og har bedt Kommissionen om at fjerne dette kontrolorgan fra listen. De kompetente myndigheder i De Forenede Stater har informeret Kommissionen om, at kontrolorganet »Louisiana Department of Agriculture« ikke længere er officielt anerkendt og bør fjernes fra listen.
(13)
I bilag IV til forordning (EF) nr. 1235/2008 som ændret ved gennemførelsesforordning (EU) nr. 1267/2011 (6) er angivet en liste over kontrolmyndigheder og kontrolorganer, der er kompetente til at udføre kontrol og udstede attester i tredjelande med henblik på ækvivalens. Kommissionen har på baggrund af de oplysninger, der yderligere er indkommet, fortsat bedømmelsen af de ansøgninger om optagelse på listen, som er indkommet til og med den 31. oktober 2010. Kun de kontrolorganer og -myndigheder, for hvilke det efter gennemgangen af alle modtagne oplysninger kunne konkluderes, at de opfyldte de relevante krav, bør opføres på listen. I visse tilfælde er navnet på de kontrolorganer, der er opført i bilag IV til forordning (EF) nr. 1235/2008, forkortet. Af hensyn til klarheden bør nævnte bilag erstattes.
(14)
Forordning (EF) nr. 1235/2008 bør derfor ændres i overensstemmelse hermed.
(15)
Foranstaltningerne i denne forordning er i overensstemmelse med udtalelse fra Forskriftsudvalget for Økologisk Produktion -
VEDTAGET DENNE FORORDNING:
Artikel 1
I forordning (EF) nr. 1235/2008 foretages følgende ændringer:
1)
Artikel 7, stk. 2, litra e) og f), affattes således:
»e)
navn og internetadresse på kontrolmyndigheden eller -myndighederne eller det kontrolorgan eller -organer, der er godkendt af den i litra d) nævnte kompetente myndighed til at foretage kontrol
f)
navn, internetadresse og kodenummer på myndigheden eller myndighederne eller kontrolorganet eller -organerne, der i tredjelandet har ansvar for at udstede attester med henblik på import til Unionen«.
2)
Artikel 8, stk. 4, affattes således:
»4. Kommissionen vurderer, om det tekniske dossier, der er nævnt i stk. 2, og de oplysninger, der er nævnt i stk. 3, er tilfredsstillende, og kan dernæst træffe afgørelse om at godkende et tredjeland og optage det på listen for en periode på tre år. Hvis Kommissionen anser betingelserne i forordning (EF) nr. 834/2007 og i nærværende forordning for stadig at være opfyldt, kan den træffe afgørelse om at forlænge tredjelandets optagelse på listen efter nævnte treårsperiode.
Afgørelserne som omhandlet i første afsnit træffes efter proceduren i artikel 37, stk. 2, i forordning (EF) nr. 834/2007.«
3)
Artikel 19 ændres således:
a)
Stk. 1 ændres således:
i)
I første afsnit indsættes følgende punktum:
»En medlemsstats kompetente myndighed kan også give sådanne godkendelser på de samme betingelser, som gælder for produkter, der er importeret fra et tredjeland, der er opført på listen i artikel 33, stk. 2, i forordning (EF) nr. 834/2007, hvis de pågældende importerede produkter er varer, der ikke hører ind under de kategorier og/eller oprindelse, der er anført for det pågældende land.«
ii)
I tredje afsnit indsættes følgende punktum:
»Tilladelser, der er givet før den 1. juli 2012, udløber senest den 1. juli 2014.«
b)
Stk. 6 udgår.
4)
Bilag III erstattes af teksten i bilag I til nærværende forordning.
5)
Bilag IV erstattes af teksten i bilag II til nærværende forordning.
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Dog anvendes artikel 1, nr. 3, litra a), nr. ii), og nr. 5, anvendes fra den 1. juli 2012.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. juni 2012.

Labels: 3
17